নিজস্ব প্রতিবেদন: সেন্ট পলস কলেজে ইউনিয়ন রুমে নগ্ন করে ছাত্রকে মারধরের ঘটনায় অভিযুক্ত ২ ছাত্রকে বহিষ্কার করল কর্তৃপক্ষ। ৮ সদস্যের গঠিত তদন্ত কমিটির রিপোর্টের ভিত্তিতে এই সিদ্ধান্ত নেয় কলেজ কর্তৃপক্ষ। ঘটনায় অভিযুক্ত ৪ জনের বিরুদ্ধে এফআইআর দায়ের হয়েছিল। ছাত্র সংগঠনের আর্থিক দুর্নীতির প্রতিবাদ করায় এক ছাত্রকে 'নগ্ন' করে ঘোরানোর অভিযোগ ওঠে সহপাঠীদের বিরুদ্ধে। শুধু তাই নয়, গোটা দৃশ্যটি  ভিডিও তুলে ভাইরাল করে দেওয়া হয় বলেও অভিযোগ। গত শনিবারের কলকাতার নাম করা সেন্ট পলস কলেজের এই ঘটনায় রীতিমতো শোরগোল পড়ে যায়। নিগৃহীত ছাত্র জানিয়েছেন, ঘটনার দিনকয়েক আগে তিনি টিএমসিপি ছাত্র সংসদের সভাপতি অর্ণব ঘোষের কাছে  তিনি ইউনিয়ন ফান্ডের হিসেব দেখতে চান। এই নিয়ে দুজনের মধ্যে বাগবিতণ্ডা বাঁধে। তারপরই সঙ্গীসাথীদের নিয়ে তাঁর উপর চড়াও হন অর্ণব ঘোষ। অভিযোগ, অনন্ত প্রামাণিক নামে এক কলেজকর্মী ও এনামুল হক নামে এক টিএমসিপি সদস্য ইউনিয়ন রুমের মধ্যেই তাঁর উপর চড়াও হয়। টেনেহিঁচড়ে তাঁর পোশাক খুলে নেয় অভিযুক্তরা। 'নগ্ন' অবস্থাতেই তাঁকে দিয়ে দৌড় করানো হয়। মোবাইলে তুলে রাখা হয় সেই ভিডিও। গোটা ঘটনা প্রকাশ্যে আসতেই প্রথমে মুখে কুলুপ আঁটে কলেজ কর্তৃপক্ষ। তবে সেন্ট পলসের ঘটনায় প্রথম থেকেই কড়া অবস্থান নেন শিক্ষামন্ত্রী পার্থ চট্টোপাধ্যায়। শিক্ষামন্ত্রীর নির্দেশে আমহার্স্ট স্ট্রিট থানায় এফআইআরও দায়ের হয়। ৮ সদস্যের তদন্ত কমিটি গড়েছে কলেজ পরিচালন সমিতি।